**Referat telefonmøte, Styret for Naustdal-Gjengedal landskapsvernområde**

Fredag 17.2.2012 kl 09.30

**Deltakarar:** Håkon Myrvang, Gerd Dvergsdal, Eva Marie Halvorsen, Anders Ryssdal

Møteleiar: Håkon Myrvang

Referent: Alf Erik Røyrvik (sekretær)

Sakliste:

Saksnr. Innhald

Sak 1-2012 Søknad om bruk av snøskuter til hytter i Årdalskupa – Bjørn Årdal

Sak 2-2012 Fellessøknad om bruk av snøskuter til hytter og stølar – Øvre Naustdal Utmarkslag

**Sak 1-2012 Søknad om løyve til bruk av snøskuter til Årdalskupa**

Dokument i saka:

* Søknad om snøskuterkøyring frå Bjørn Ove Årdal

**Søknaden**

Eg viser til søknad datert 02.01.12 frå Bjørn Ove Årdal om løyve til å køyre snøskuter frå Årdal i Jølster og inn til Årdalskupa. Føremålet med køyringa er å transportere proviant, gass osb. inn til to hytter som ligg i Årdalskupa, og dessutan å frakte avfall i retur. Det er behov for inntil tre turar til og frå hyttene. Hyttene er i bruk i samband med tilsyn og sanking av beitedyr. Søkjaren ber om å få ein lang frist for gjennomføring av transport, då ein er avhengig av gode snøforhold for å få gjennomført køyring til hyttene.

Liknande søknad har vore sendt fleire år tidlegare, og dette er eit årleg behov for transport. I samråd med søkjaren vart søknaden derfor gjort om til ein treårig søknad. Søknaden omfattar då transportkøyring i 2012, 2013 og 2014.

**Regelverk**

Verneforskrifta sin § 3 har reglar som regulerer motorferdsel i landskapsvernområdet. I følgje punkt 5.1 er motorferdsel forbode både på land og i vatn innanfor verneområdet. Punkt 5.3 opnar likevel for at forvaltingsstyresmakta kan gje dispensasjon til bruk av snøskuter til transport av varer til hytter og stølar. Dette løyvet er derfor heimla i verneforskrifta § 3 punkt 5.3:

*5.3. Forvaltingsstyresmakta kan gje løyve til bruk av luftfarty, båt med motor, eller beltekøyrety på vinterføre i samband med:*

*[…]*

*e) transport av varer til hytter og stølar*

I tillegg til løyve etter verneforskrifta må all motorferdsel i utmark vere i tråd med lov om motorferdsel i utmark og på vassdrag.

**Vurdering**

I følgje verneforskrifta kan forvaltingsstyresmakta gje løyve til å bruke snøskuter i samband med transport av varer til hytter. Jølster kommune vurderer desse hyttene til å vere viktige i samband med tilsyn og sanking av beitedyr. Naudsynte transportar i samband med beitebruk er noko som forvaltingsstyresmakta normalt vil sjå på som lite problematisk so lenge det vert gjort på ein skånsam måte og ikkje strir med verneføremålet.

Bruk av snøskuter på snødekt mark er ein skånsam metode for å transportere varer i utmark og i verna områder, og vil normalt sett ikkje ha negativ innverknad på vegetasjon eller landskap. Ruta det er søkt om kjem heller ikkje i konflikt med villrein.

Forvaltingsstyresmakta skal (jf. naturmangfaldlova (nml) § 7) vurdere alle vedtak opp mot nml §§ 8-12:

§ 8 om kunnskapsgrunnlaget:

Forvaltingsstyresmakta ser det slik at ein har god kunnskap om tiltaket og dei effektar som det vil ha på naturmiljøet. I og med at kunnskapsgrunnlaget er tilstrekkeleg, får ikkje § 9 om føre-var-prinsippet verknad i dette tilfellet.

§ 10 om økosystemtilnærming og samla belasting

Motorferdsel i dette området er per i dag av eit særs avgrensa omfang. Dan samla belastinga er derfor ikkje vurdert til å vere særleg stor. Forvaltingsstyresmakta vil registrere all motorferdsel i verneområdet, og på den måten følgje med på kor stor den samla belastinga vert.

§11 om kostnadar ved miljøforringelse

Ikkje aktuelt i dette tilfellet.

§ 12 om miljøforsvarlege teknikkar og driftsmetodar

Bruk av snøskuter til transport vil i dette tilfelle vere det mest skånsame og effektive metoden av omsyn til naturmiljøet.

**Framlegg til vedtak**

På bakgrunn av verneforskrift og vurderinga ovanfor gjev Styret for Naustdal-Gjengedal landskapsvernområde løyve til bruk av snøskuter mellom Årdal i Jølster og hyttene i Årdalskupa. Løyvet gjeld for transport at proviant og utstyr inn til hyttene, og returtransport av avfall.

Løyvet gjeld for tre år, 2012 tom. 2014. Det kan køyrast inntil 3 turar kvart år.

Løyvet er gjeve på følgjande vilkår:

* Transportane skal gjennomførast i perioden 1. jan – 15. april i dei åra som løyvet gjeld for.
* Det skal ikkje køyrast på søndagar eller andre heilagdagar.
* Omfanget av snøskuterkøyring skal avgrensast til det som er naudsynt.
* Statens Naturoppsyn v/Rune Holen må varslast seinast dagen før transporten blir

gjennomført (tlf. 97 59 51 02).

* Etter gjennomført transport skal det sendast rapport til forvaltingsstyresmakta.

**Vedtak**

Styret for Naustdal-Gjengedal landskapsområde gjer vedtak i tråd med framlegget.

**Klage**

Denne avgjerda kan klagast på av partar eller andre som har rettsleg klageinteresse. Klagefristen er på 3 veker jf. forvaltningslova. Eventuell klage skal sendast til forvaltingsstyresmakta. Det er Miljøverndepartementet som er klageinstans.

**Sak 2-2012 Søknad om bruk av snøskuter til hytter og stølar i Naustdal-Gjengedal landskapsvernområde – Øvre Naustdal Utmarkslag**

Dokument i saka:

* Søknad om bruk av snøskuter frå Øvre Naustdal Utmarkslag

**Søknaden**

Vi viser til søknad frå Øvre Naustdal Utmarkslag datert 30.01.2012 der utmarkslaget, på vegne av 8 grunneigarar som har stølar/hytter i Naustdal-Gjengedal landskapsvernområde, søkjer om eit fellesløyve til bruk av snøskuter til hyttene/stølane sine. Søknaden gjelder inntil 10 turar årleg til dei 8 hyttene som ligg i dalen frå Vonavatnet og innover til Gotdalen. Føremålet med køyringa til hyttene er naudsynte ærend som grunneigarane har for å ta vare på og kunne bruke bygningane sine.

Utmarkslaget søkjer om eit fleirårig løyve på 5 år. Styret i utmarkslaget vil forvalte løyvet og fordele turane til dei enkelte brukarane ved behov. Dei skal freiste å få til felleskøyring der dette er mogeleg.

**Verneforskrifta**

I landskapsvernområdet er motorferdsel i utgangspunktet forbode, jf verneforskrifta § 3 punkt 5.1. Forvaltingsstyresmakta kan likevel gje dispensasjon frå dette forbodet i visse tilfelle, jf. § 3 punkt 5.3:

*Forvaltingsstyresmakta kan gje løyve til bruk av luftfarty, båt med motor, eller beltekøyrety på vinterføre i samband med:*

*[…]*

*e) transport av varer til hytter og stølar*

*f) transport av materialar til vedlikehald og byggjearbeid på stølshus, hytter, gangbruer og liknande.*

I tillegg må all motorferdsel i utmark vere i tråd med lov om motorferdsel i utmark. Denne er det kommunen som handsamar.

**Forvaltingsstyresmakta si vurdering**

Forvaltingsstyresmakta kan, i kraft av reglane i verneforskrifta, gje dispensasjon til transport av varer og materialar til hyttene og stølane i verneområdet. Det er ein viktig del av verneføremålet å ta vare på stølsmiljøa i verneområdet og med det å ta vare på bygningane og halde dei i bruk. I den samanheng vil det av og til vere naudsynt å transportere ting til og frå bygningane.

Bruk av snøskuter og slede på snødekt mark er truleg den mest skånsame måten å transportere varer og materialar til og frå hyttene og stølane i verneområdet. I alle fall når det er snakk om sopass korte avstandar som til desse hyttene.

Det er positivt at eit utmarkslag samarbeider om felles søknad og løyve. Ti turar kan verke mykje for ein søknad, men søknaden gjelder åtte grunneigarar som har kvar sine hytter i verneområdet. Likevel bør ein freiste å samarbeide om transport til hytter som ligger nær kvarandre om det er mogeleg. Ein bør og freiste å samle turane på so få dagar som råd.

Det er viktig å presisere at forvaltningsstyresmakta i kraft av verneforskrifta, ikkje kan gje løyve til reine persontransportar eller til køyring i rekreasjonsføremål. Ein kan derfor berre gje løyve til køyring i tilfelle der det er behov for å transportere noko til hyttene og stølane.

Øvre Naustdal Utmarkslag søkjer om eit fleirårig løyve med varigheit på 5 år. Styret for Naustdal-Gjengedal landskapsvernområde kan berre gje løyve med varigheit so lenge som det konstituerte styret sitter, altså 4 år.

**Vurdering av tiltaket i høve til naturmangfaldlova**

Alle vedtak skal, jf naturmangfaldlova § 7, vurdere alle vedtak opp mot naturmangfaldlova §§ 8-12.

§ 8 om kunnskapsgrunnlaget

Ein kan risikere at villreinen oppheld seg i dette området. Dersom villreinen oppheld seg her, bør ikkje den uroast. Ut over det kjenner ikkje forvaltingsstyresmakta til særskilte natur- eller miljøverdiar som trengs å takast særleg omsyn til, utover den generelle regelen om at all ferdsel skal skje med varsemd (verneforskrifta §3 punkt 4.1).

§ 9 om føre-var-prinsippet

Tiltakshavar forpliktar seg til å undersøkje om det er villrein i området. Er det grunn til å tru at det oppheld seg villrein i dalføret, skal det ikkje vere motorisert ferdsel der.

§ 10 om økosystemtilnærming og samla belasting

Ved å samordne transport mellom fleire grunneigarar reduserer ein den samla belastinga. Motorisert ferdsel er uansett på eit lågt nivå i verneområdet, og den samla belastinga er derfor låg.

§11 om kostnadar ved miljøforringelse

Ikkje aktuelt i dette tilfellet.

§ 12 om miljøforsvarlege teknikkar og driftsmetodar

Bruk av snøskuter til transport vil i dette tilfelle vere det mest skånsame og effektive metoden av omsyn til naturmiljøet.

**Framlegg til vedtak**

Med heimel i verneforskrifta § 3 punkt 5.3, og basert på vurderinga ovanfor, gjev Styret for Naustdal-Gjengedal landskapsvernområde Øvre Naustdal Utmarkslag løyve til bruk av snøskuter i samband med transport av naudsynte varer og materialar til hytter og stølar. Løyvet gjeld **ikkje** persontransport eller rekreasjonskøyring.

Løyvet gjeld for 4 år, 2012 til og med 2015. Det kan køyrast inntil 10 turar kvart av åra løyvet gjeld. Styret i Øvre Naustdal Utmarkslag forvaltar løyvet og fordeler turane til grunneigarane ved behov. Transport til fleire hytter skal samordnast der det er mogeleg.

Løyvet er gjeve på følgjande vilkår:

* Transportane skal gjennomførast i perioden 1.jan – 15. april i dei åra løyvet gjeld. Det skal ikkje køyrast på sundagar og andre heilagdagar.
* Omfanget av snøskuterkøyringa skal avgrensast til det som er naudsynt. Kortaste rute som er praktisk mogeleg skal veljast.
* Det skal ikkje køyrast i områder kor det oppheld seg villrein.
* Statens Naturoppsyn v/Rune Holen må varslast seinast dagen før transporten blir

gjennomført (tlf. 97 59 51 02).

* Kvart år skal det sendast rapport til forvaltingsstyresmakta om gjennomførte transportar.

All køyring må vere i tråd med reglane i lov om motorferdsel i utmark og på vassdrag.

**Vedtak**

Styret for Naustdal-Gjengedal landskapsområde gjer vedtak i tråd med framlegget.

**Klage**

Denne avgjerda kan klagast på av partar eller andre som har rettsleg klageinteresse. Klagefristen er på 3 veker jf. forvaltningslova. Eventuell klage skal sendast til forvaltingsstyresmakta. Det er Miljøverndepartementet som er klageinstans.